मुजफ्फरनगर। जनपद मुजफ्फरनगर के एक दिवसीय दौरे पर आए भारतीय जनता पार्टी के प्रदेश अध्यक्ष तथा उत्तर प्रदेश के परिवहन मंत्री स्वतंत्र देव सिंह के साथ महिला कार्यकर्ताओं द्वारा किए जा रहे स्वागत के दौरान बड़ा हादसा हो गया। हाथ की उंगली कटने के कारण स्वतंत्र देव सिंह को तत्काल अस्पताल में दाखिल कराया गया, जिसके चलते उनके मुजफ्फरनगर शहर में प्रस्तावित सभी कार्यक्रम स्थगित कर दिए गए। घटना से भाजपा कार्यकर्ताओं में कोहराम मच गया। सूचना पाकर डीएम तथा एसएसपी भी अस्पताल पहुंचे।
प्राप्त जानकारी के मुताबिक भारतीय जनता पार्टी के प्रदेश अध्यक्ष बनाए जाने के बाद यूपी के परिवहन मंत्री स्वतंत्र देव सिंह पश्चिमी उत्तर प्रदेश के दौरे पर हैं। आज जनपद मुजफ्फरनगर में आगमन पर स्वतंत्र देव सिंह का अनेक स्थानों पर भव्य स्वागत किया गया। अनेक स्थानों पर आयोजित स्वागत समारोह में शामिल होने के बाद स्वतंत्र देव सिंह का काफिला जब सर्कुलर रोड स्थित आवास विकास कॉलोनी के सामने पहुंचा तो वहां मौजूद महिला कार्यकर्ताओं ने प्रदेश अध्यक्ष का स्वागत करने का कार्यक्रम आयोजित किया। इसी बीच जब स्वतंत्र देव सिंह डीसीएम से नीचे उतर कर आने लगे तभी अचानक उनकी उंगली डीसीएम में फस गई और हाथ से बिल्कुल अलग हो गई। देखते ही देखते स्वतंत्र देव सिंह का हाथ खून से लथपथ हो गया, जिसे देखकर भाजपा नेताओं तथा कार्यकर्ताओं के होश फाख्ता हो गए।
माना जा रहा है कि स्वागत समारोह के दौरान कार्यकर्ताओं तथा नेताओं की भारी भीड़ तथा व्यवस्था के चलते यह हादसा हुआ। डीसीएम पर प्रदेश अध्यक्ष के साथ मौजूद केंद्रीय राज्यमंत्री डॉ0 संजीव बालियान, प्रदेश के संगठन मंत्री विजय बहादुर पाठक, शहर विधायक कपिल देव अग्रवाल, बुढाना विधायक उमेश मलिक आदि सहित भाजपा के बड़े नेता तत्काल स्वतंत्र देव सिंह को महावीर चौक स्थित डॉ मुकेश जैन के वर्धमान नर्सिंग होम पर लेकर पहुंचे, जहां उनके हाथ की सर्जरी किए जाने का समाचार है। घटना से भाजपा नेताओं तथा कार्यकर्ताओं में कोहराम मच गया। सर्कुलर रोड के बाद भाजपा प्रदेश अध्यक्ष के आयोजित सभी कार्यक्रम रद्द कर दिए गए।
जानसठ रोड स्थित आशीर्वाद बैंकट हॉल में आयोजित भाजपा कार्यकर्ताओं के शपथ ग्रहण समारोह तथा भोपा रोड पर नए एआरटीओ कार्यालय के उद्घाटन के कार्यक्रम भाजपा के प्रदेश संगठन मंत्री विजय बहादुर पाठक तथा केंद्रीय राज्य मंत्री डॉक्टर संजीव बालियान ने संपन्न कराए। भाजपा प्रदेश अध्यक्ष के घायल होने की सूचना पाकर डीएम सेल्वा कुमारी जे तथा वरिष्ठ पुलिस अधीक्षक अभिषेक यादव भी वर्धमान हॉस्पिटल पहुंचे।